***POLASKOM U ŠKOLU…***

„Dob od sedam godina, koja se podudara s nastupanjem zrelosti za školu, obilježava značajnu prekretnicu u psihičkom razvoju. Ma od kojeg aspekta psihičkog života polazili, možemo promatrati istupanje novih organizacijskih formi, bilo da je to inteligencija ili emocija, socijalni odnosi ili čisto individualno postupanje“ *J. Piaget*

TJELESNI RAZVOJ

Tjelesni razvoj obuhvaća promjene u tjelesnom izgledu i motoričkim vještinama djeteta. Redoslijed motoričkih vještina u predškolskoj dobi je kod sve djece isti.

Tjelesnu razvijenost možemo procijeniti pomoću brojnih pokazatelja, među kojima su visina i težina najuočljiviji. Prosječna visina šestogodišnjih djevojčica iznosi oko 117 centimetara, a šestogodišnjih dječaka oko 120 centimetara. Šestogodišnja djevojčica u prosjeku je teška 18 kilograma, a prosječni dječak iste dobi 19,5 kilograma. U pogledu motoričke spremnosti dijete mora do polaska u školu usvojiti mnoge vještine – od hodanja, trčanja, oblačenja do usavršavanja fine pokretljivosti pojedinih mišića, kao preduvjeta za učenje složenih psihomotoričkih vještina poput pisanja i čitanja. Adekvatna psihomotorna razvijenost prvoškolca uključuje integraciju jednostavnih motornih akata u složene radnje. Nadalje, usavršava se koordinacija senzornih podataka s motornim aktima, što je osnova za preciznije i brže izvođenje već stečenih vještina, kao i temelj za usvajanje mnogih kompleksnih vještina kao što su pisanje i čitanje.

S polaskom u školu tjelesni rast se usporava. Djevojčice su u predškolskoj dobi nešto niže i lakše od dječaka, sve do 9. god. kada se nakratko izjednačuju. Kosti rastu brže od mišića, pa dijete osjeća bol poznatu kao bol rasta. Za razvoj mišića treba puno vježbe.

KOGNITIVNI RAZVOJ

Kognitivni razvoj obuhvaća razvoj složenih misaonih procesa poput rasuđivanja, mišljenja, uočavanja i rješavanja problema te kreativnog stvaranja.

Jedan od procesa uključenih u svladavanje čitanja, pisanja i upotrebe matematičkih simbola je *percepcija*, vidna i slušna. Percepcija šestogodišnje djece još nije razvijena kao kod starije djece i odraslih. Još nije u potpunosti uspostavljena konstantnost percepcije, što ih može ometati u početnom čitanju i pisanju. Šestogodišnje dijete prilično sigurno opaža prostorne i vremenske odnose, razlikuje osnovne boje, te diskriminira različite oblike i veličinu predmeta. Značajnu funkciju unutar kognitivne spremnosti zauzima i *pažnja* koja označava selektivnu usmjerenost na određene aspekte situacije. Svojstva pažnje koja imaju veliku važnost za uspješno učenje su njen opseg i stabilnost. Namjerna pažnja šestogodišnjaka ne traje dugo i iznosi 10 – 15 minuta, o čemu treba voditi računa pri organiziranju nastave. Sistematskim nastavnim radom, pažnja se brzo povećava. U području *pamćenja* pretpostavka je da je dijete do polaska u školu naučilo razlikovati opažanje od učenja, da može spontano upotrebljavati neke od strategija zapamćivanja, npr. ponavljanje. Što se tiče razvijenosti *mišljenja*, očekuje se da dijete ima djelomičnu mogućnost izvođenja konkretnih misaonih operacija. Treba raspolagati određenim fondom pojmova iz vlastite okoline, zatim nekim pojmovima kvantiteta i uspoređivanja istog, pojmova koji označavaju prostorne odnose, kao i nekim vremenskim pojmovima. U procesu mišljenja treba se u određenoj mjeri služiti osnovnim misaonim operacijama analize, sinteze, apstrakcije i generalizacije. Analiza i sinteza su vezane uz konkretnost, a upravo su ti procesi baza mnogih školskih aktivnosti, pisanja, čitanja i računanja. Razvijenost operacija apstrakcije i generalizacije omogućava prvoškolcima primjenu određenih pravila i generalizacija što ih zahtjeva učenje pravopisa, te različitih matematičkih pravila i uputa.

*Predoperacijsko razdoblje* (2 do 7 god)- Piagetova teorija kognitivnog razvoja

Dolazi do pomaka u razvoju govora i stjecanju pojmova. Dječje mišljenje se još uvijek bitno razlikuje od logičkog razmišljanja odraslih.

Šest obilježja predoperacijske misli:

* Konkretnost- dijete je usmjereno na razmišljanje o prisutnim predmetima ili onima koji su povezani s trenutnom situacijom
* Ireverzibilnost- nemogućnost logičkog povezivanja uzajamno ovisnih predodžbi
* Egocentrizam- dijete se ponaša kao da svi oko njega znaju ili vide ono što i ono opaža ili zna
* Centracija- usmjeravanje samo na jedan aspekt situacije
* Ovisnost o percepciji- usmjerenost na trenutno stanje ili oblik onoga što dijete opaža što onemogućava usporedbu s prethodnim stanjem ili oblikom, te stvara teškoće u prosuđivanju promjena
* Transduktivno prosuđivanje- djetetova nemogućnost međusobnog povezivanja i uspoređivanja poznatih pojmova

Ova svojstva djeluju kao ograničenja predoperacijske misli i ometaju dijete u logičkom prosuđivanju koje počiva na načelima konverzacije. Konverzacija je pojam koji se odnosi na međusobnu neovisnost nekih svojstava predmeta.

*Teorija kognitivnog razvoja Lava Vigotskog*

Područje približnog razvoja – učenje je najdjelotvornije kada se dijete poučava u okviru približnog razvoja. Kada dijete samostalno radi, pokazuje stvarnu razinu svojih sposobnosti, a kada radi zajedno s odraslom osobom, otkriva se potencijalna razina njegovih sposobnosti.

Područje pokriva raspon između dvije razine funkcioniranja: one na kojoj učenik samostalno izvodi zadatke (donja granica) i one na kojoj još ne može samostalno savladati zadatak, ali ga može riješiti uz pomoć odraslih (gornja granica). Djeca iste dobi međusobno se razlikuju u širini područja približnog razvoja, što znači da se djeca razlikuju u stupnju poučljivosti. Neka djeca uz malu pomoć sa strane mogu brzo napredovati u učenju, dok drugoj ta pomoć neće mnogo koristiti.

Važne predškolske matematičke vještine:

* *Brojenje*- sposobnost brojenja predmeta se razvija u dobi od oko 3 godine i pomaže djetetu usvajanje pojma broja, pa i zbrajanja i oduzimanja
* *Pojam broja*- sposobnost djeteta da prepozna brojke u pisanom obliku (5,8,9), da koristi pojmove „više“

i „manje“ za uspoređivanje i da počne povezivati zbrajanje s „kombinacijom“ dviju skupina predmeta i oduzimanje sa „stavljanjem sa strane“

* *Pravilnosti*- sposobnost uočavanja da niz predmeta čini pravilnost koja pomaže u shvaćanju svijeta oko sebe i predviđanja, čime lakše razumiju zakonitosti vezane uz odnose brojeva
* *Oblik i prostor*- sposobnost prepoznavanja, razvrstavanja i kategoriziranja predmeta po veličini i obliku, što je važno u geometriji,a li i pisanju
* *Mjerenje i uspoređivanje*- iskustvo jednostavnih mjerenja djeci omogućuje razvoj fonda riječi (pr. teže/lakše)

SOCIJALNI I EMOCIONALNI RAZVOJ

Učenici u početnim razredima osnovne škole bore se s krizama inicijativa – krivnja i marljivost – inferiornost (*prema Eriksonovoj teoriji psihosocijalnog razvoja*)

* zakočena djeca- trebaju poticaj za istraživanje, zadovoljiti svoju radoznalost, postavljati pitanja, daju prijedloge i pokazuju inicijativu, shvate da su pogreške normalna stvar
* učenici koji se brinu oko toga kakav će uspjeh postići- usmjeriti ih na osobni napredak i razvoj sposobnosti, a manje na usporedbu s drugima
* učenici s osjećajem manje vrijednosti- biti realan, suočiti učenika s lošim uspjehom i podržati ga, učiti ga da se uspoređuje sam sa sobom i da uočava svoj napredak
* učenici koji tvrde da ne mogu nešto naučiti – potrebno im je razuvjeravanje
* učenici koji su iskazuju bunt prema autoritetima – ne ulaziti u otvorenu borbu za moć

MORALNI RAZVOJ, PREDKONVENCIONALNA FAZA (Kohlberg)- od 4. do 10. god.

1. stupanj: Fizičke posljedice ponašanja određuju je li ponašanje bilo dobro ili loše. Moralnost određuje autoritet čije zahtjeve djeca poštuju kako bi postigla nagradu ili izbjegla kaznu.

2. stupanj: Moralnost ponašanja vide kroz vlastite potrebe i ciljeve, no svjesna su da i drugi ljudi imaju svoje interese. Uviđaju važnost pravednosti i uzajamnosti. Pravila poštuju pažljivo motreći što mogu dobiti za uzvrat.

Emocionalno reagiranje je pri polasku u školu najčešće burno, intenzivno, emocije su vidljive i očite, a dijete lakše prihvaća zahtjeve i ograničenja. Razvijenije sposobnosti i veće iskustvo omogućuju bolji uvid u učinke njegovog ponašanja na druge.

Emocionalno spremno dijete razvilo je određenu razinu tolerancije na frustracije što će mu pomoći pri ustrajavanju u učenju i manje zanimljivog gradiva. Takvo dijete prihvaća i školsku disciplinu, može kontrolirati svoje postupke što dovodi i do prihvaćenosti od strane vršnjaka. Socijalna mreža postupno se širi od roditelja, preko ostalih članova obitelji i drugih odraslih osoba do vršnjaka. Osim vlastitog doma dijete poznaje susjedstvo i vrtić. Usvojenost socijalnih vještina djetetu omogućava dobru prihvaćenost od strane njegovih vršnjaka i kolega u razredu, pa lakše razvija samopouzdanje i samopoštovanje, realnije procjenjuje svoje mogućnosti i sposobnosti, te zbog toga radosnije pristupa školi i učenju.

Vršnjaci imaju značajnu ulogu u djetetovom socijalnom i kognitivnom razvoju. Igra s vršnjacima omogućuje djetetu odnose s drugom djecom. Kroz igru dijete uči surađivati i razrješavati sukobe koji omogućuju uvid kako drugi mogu imati različita razmišljanja, osjećaje i gledišta od njegovih, te pomoći djetetu da uoči učinke svoga ponašanja na druge. U predškolskoj dobi djeca gledaju na prijatelje kao na trenutne partnere za igru. Odnos se temelji na situaciji, a ne na zajedničkim interesima i uvjerenjima. Kad krenu u školu, prijateljstva su stabilnija, a temelje se na međusobnoj podršci, brizi, lojalnosti i obostranom davanju i uzimanju.

U nižim razredima osnovne škole grupe vršnjaka se sastoje od djece istog spola i dobi. Prijateljstva su usmjerena na zajedničke interese ili sudjelovanje u aktivnostima u kojima uživaju. Dječaci su usmjereni na sportske i ostale fizičke aktivnosti, a djevojčice na socijalnu interakciju.

Djeca predškolske dobi razmišljaju o sebi uglavnom u terminima konkretnog, tjelesnih i materijalnih osobina. Kad krenu u školu, njihov opis se pomiče na apstraktnije, poput inteligencije i ljubaznosti, te počinju praviti razliku između svog unutarnjeg ja i vanjskog ja.

U razdoblju srednjeg djetinjstva djeca vrednuju sebe uspoređujući se s vršnjacima. Samopoštovanje opada polaskom u osnovnu školu, zbog sve češćeg procjenjivanja u školi, kao i toga što se počinje odnositi na više zasebnih osobina. Budući da na samopoštovanje utječu postupci roditelja i odgojitelja, pozitivnu sliku o sebi i visoko samopoštovanje će imati ona djeca čiji roditelji/odgojitelji pokazuju realna očekivanja, koji prihvaćaju dijete onakvo kakvo je, te mu daju osjećaj da je vrijedno i sposobno. Kritiziranje i omalovažavanje, pretjerano kontroliranje i naređivanje vodi do niskog samopoštovanja, a dijete se može bojati započeti neku aktivnost jer neće vjerovati u sebe. U drugom i trećem razredu djeca koja imaju problema s učenjem imaju loše školsko samopoimanje.

Igra je glavna aktivnost predškolca, spontana je važna za razvoj i pokazivanje svojih sposobnosti, sklonosti, potreba. Ali, ona je potreba i školskog djeteta. Obilježja igre se mijenjaju s dobi djeteta, pa u predškolskoj dobi postaje složenija i maštovitija, djeca počinju razumijevati više pravila. U igri ponavljaju odnose koje su primijetili. Igrajući se, dijete se navikava na suradnju, kontrolira svoje motoričke aktivnosti, ponašanje, uči se biti koncentriran, jasno planira i izražava svoje zamisli, razvija maštu. U nižim razredima škole djeca se vole igrati po modelu, proživljavati što su doživjeli ili se pripremiti za iduće. Tako mogu ublažiti neke strahove i prihvatiti različite emocionalno zahtjevne situacije.

Pripremila: Ivna Grbavac, stručni suradnik psiholog

Osnovna škola Trilj, svibanj 2018

Korištena literatura:

Grbić, k., Sindik, J., Vuko, M. (2012), Konstrukcija i preliminarna validacija testa spremnosti za školu, Zagreb: Metodički obzori

Hitrec, G. (1991), Kako pripremiti dijete za školu, Zagreb: Školska knjiga

Likierman, H., Muter, V. (2007), Pripremite dijete za školu, Zagreb: Ostvarenje

Vasta, R., Haith M., Miller S. (1998), Dječja psihologija, Jastrebarsko: Naklada Slap